PNL a început racolările de foști PSD-ști pentru alegerile locale. Cazurile Iași, Turda, Rădăuți, Olt

Cazul Mihai Chirica, primarul ex-PSD din Iași pe care PNL vrea să îl aducă în partid, nu e singular. Liberalii au transferat deja pentru localele din această vară mai mulți lideri locali care au făcut carieră în PSD și au șanse mari să câștige alegerile pentru PNL.

Liberalii au găsit o modalitate de a ocoli transferurile directe din PSD, despre care Ludovic Orban a declarat în repetate rânduri că sunt interzise: se îndreaptă către aleși locali care au plecat deja – prin demisie sau excludere – din PSD.

Cazul cel mai vizibil este al primarului din Iași, Mihai Chirica, exclus din PSD din 2017 după contrele cu Liviu Dragnea. Liberalii conduși de Costel Alexe, șeful organizației județene și ministru al Mediului, negociază cu Chirica și l-au inclus în sondaje, iar Chirica a anunțat public miercuri că drumul său politic e alături de președintele Iohannis. Și asta în ciuda războiului politic total între Chirica și liderii liberali din Iași pe tema controversatelor afaceri imobiliare ale acestuia.

Un alt primar ex-PSD luat de liberali este Cristian Matei, edilul din Turda. În decembrie 2019, Matei a trecut la PNL împreună cu toată conducerea organizației locale a PSD, după excluderea din rândul social-democraților din cauza neînțelegerilor cu Liviu Alexa. Presa locală a scris la acel moment despre atacurile dure pe care Matei le lansase în trecut chiar la adresa liberalilor, noii săi colegi de partid, pe care i-a acuzat de trădare după ruperea USL.

Un caz similar este la Rădăuți. Șeful organizației locale și viceprimar al orașului din județul Suceava, Bogdan Loghin, a fost exclus din PSD și acum e membru PNL. El a fost invitat și premiat de șeful liberalilor suceveni, Gheorghe Flutur, la Gala de Excelență a Tinerilor Liberali. ”O surpriză în această seară este un tânăr care azi nu este încă în PNL, dar un om care a avut curaj să spună verde în față. Fostul viceprimar dat afară pentru delict de opinie de dreapta”, l-a descris Flutur pe Bogdan Loghin, potrivit presei locale. El ar urma să fie candidatul PNL la Primăria Rădăuți, potrivit surselor citate de presa locală.

Și în Olt au început liberalii să transfere ex-PSD-iști. Organizația județeană a anunțat miercuri pe Facebook că a primit 30 de membri din organizația Pro România. Printre aceștia se numără și Cristina Tomireanu, fosta președintă a Organizației de Femei PSD Olt, trecută între timp și pe la partidul lui Victor Ponta.

Racolările de foști PSD-iști nu au loc doar la nivel local, ci și la centru. În ianuarie, PNL i-a primit pe toți cei cinci foști parlamentari Pro România care au votat învestirea Guvernului Orban. Dintre aceștia, doi (Damian Florea și Liviu Ioan Balint) au fost în trecut membri PSD.

Foto: Ludovic Orban (InquamPhotos / Octav Ganea)